
Narva Linnavolikogu 06.08.2009 otsuse nr 113 "Loa andmine Astri-Narva AS-ga ristmiku ja tänava ehitamise kulude kompenseerimiseks kokkuleppe sõlmimiseks" muutmine
1. Asjaolud ja menetluse käik

Narva Linnavalitsuse Linnavara- ja Majandusametit nõustanud vannutatud audiitor juhtis ameti-asutuse tähelepanu Narva Linnavolikogu 06.08.2009.a otsuse nr 113 "Loa andmine Astri-Narva AS-ga ristmiku ja tänava ehitamise kulude kompenseerimiseks kokkuleppe sõlmimiseks" tegemise ajal ning rahastamislepingu sõlmimisel kehtinud valla- ja linnaeelarve seaduse (VLES) § 81 lg-le 1, mille kohaselt võivad vald ja linn võtta pikaajalisi rahalisi kohustusi, mis nõuavad tulevikus raha välja-maksmist, ainult perioodi 2004–2006 struktuuritoetuse seaduse ja perioodi 2007–2013 struktuuri-toetuse seaduse alusel, muude õigusaktide alusel eraldatava Euroopa Liidu (EL) toetuse ning välis-lepingute alusel Eesti Vabariigile eraldatava toetuse sildfinantseerimiseks, struktuuritoetuse, EL muu toetuse või muu välisabi toetuse saamiseks vajaliku omafinantseeringu tagamiseks või eel-nimetatud juba olemasolevate kohustuste refinantseerimiseks (RT I 1993, 42, 615; 2009, 35, 232). Tallinna Linnavolikogu ega Narva Linnavolikogu taotlused tunnistamaks VLES § 81, selle vastuolu tõttu põhiseadusega, kehtetuks soovitud tulemust ei andnud (RKÜKo 16.03.2010, nr 3-4-1-8-09 – RT III 2010, 13, 97; RKPJKo 01.04.2010, nr 3-4-1-7-09 – RT III 2010, 15, 103). Vaatamata VLES § 81 lg-s 1 sätestatud meetmega taotletava eesmärgi (euro kasutusele võtmise nimel nn Maastrichti kriteeriumide täitmine) saavutamisele, on pikaajaliste kohustuste võtmine kohalikele omavalitsustele jätkuvalt keelatud. VLES §-i 281 kohaselt kuni 31.12.2011.a. Narva linna ja Astri-Narva AS-i vahel 13.07.2010.a. sõlmitud lepinguga ette nähtud tööd on nõuetekohaselt teostatud ning valminud tee-rajatisele on väljastatud kasutusluba. Lähtudes eeltoodust peab Narva Linnavalitsus võimalikuks katta avalikult kasutatava tee projekteerimis- ja ehituskulud täies ulatuses 2011. aasta eelarvest. Vastavad vahendid on Narva Linnavalitsuse Linnavara- ja Majandusameti põhieelarves olemas.
2. Õiguslikud alused

«Haldusmenetluse seaduse» (HMS) § 64 lg 2 kohaselt otsustab haldusorgan haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes (HMS § 64 lg 1 lause II). Vastavalt HMS § 65 lg-le 1 võib haldusakti, mis andmise ajal oli õigusvastane, isiku kasuks tunnistada kehtetuks (muuta) nii edasiulatuvalt (ex nunc) kui ka tagasiulatuvalt (ex tunc).
Arvestades Narva Linnavolikogu (NLvK) 06.08.2009.a otsuse nr 113 vastuolu «Valla- ja linna-eelarve seaduse» (VLES) § 81 lg-s 1 sätestatud kohustuste võtmise piiranguga ning asjaolu, et haldusakti muutmine on ühtlasi soodustatud isiku huvides (kuluhüvitis makstakse senise viie-aastase tähtaja asemel välja ühe eelarveaasta jooksul), saab käesolevat otsust käsitleda õigusvastase haldusakti muutmisena isiku kasuks. Tulenevalt HMS § 68 lg-st 2 ja «Kohaliku omavalitsuse korralduse seaduse» (KOKS) § 22 lg 1 p-st 8 on NLvK 06.08.2009.a otsuse nr 113 muutmine Narva Linnavolikogu (ainu)pädevuses. 
3. Otsus

Muuta Narva Linnavolikogu 06.08.2009.a otsuse nr 113 "Loa andmine Astri-Narva AS-ga ristmiku ja tänava ehitamise kulude kompenseerimiseks kokkuleppe sõlmimiseks" punkti 1 sõnastades see järgmiselt:

«1. Narva Linnavalitsusel sõlmida Astri-Narva AS-ga (reg 10227532) kokkulepe, mille kohaselt Astri-Narva AS rekonstrueerib Narva linnale kuuluva avalikult kasutatava Tallinna mnt ja 3. Roheline tn ristmiku ning 3. Roheline tänava, misjärel Narva linn hüvitab Astri-Narva AS-le projekteerimis- ja ehitustegevusega seotud kulud järgmistel tingimustel:

1.1.   Kuluhüvitise maksimumsuurus on 3 500 000 krooni. Kuluhüvitise täpse suuruse väljaselgitami-seks võtab Astri-Narva AS vähemalt 3 (kolm) võrreldavat hinnapakkumist ning hüvitise suurus määratakse madalaima hinnaga pakkumisest lähtuvalt. Hüvitamisele kuuluvad üksnes tegelikult kantud kulutused - Astri-Narva AS-i finantseerimiskulu arvestamata;

1.2.   Kuluhüvitis makstakse Astri-Narva AS-le välja hiljemalt 4 (nelja) kalendrikuu jooksul tee valmimisest (kasutusloa saamisest) arvates.»
4. Rakendussätted

4.1. Narva Linnavolikogu Kantseleil teha otsus asjaosalistele teatavaks.
4.2. Otsus jõustub teatavakstegemisest. Otsusega tehtavad muudatused kehtivad tagasiulatuvalt, Narva Linnavolikogu 06.08.2009. a otsuse nr 113 "Loa andmine Astri-Narva AS-ga ristmiku ja tänava ehitamise kulude kompenseerimiseks kokkuleppe sõlmimiseks" jõustumise hetkest alates.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

